Folketingskandidaten er sigtet for at have delt en video af drabet på en skandinavisk kvinde i Marokko.

Spidskandidat for Nye Borgerlige i København, Jeppe Juhl, er onsdag morgen blevet anholdt af Københavns Politi.

Det skriver Berlingske, og Jeppe Juhl bekræfter sigtelsen over for TV 2.

Overfor avisen bekræfter han, at han i morges klokken 07.15 blev anholdt og taget med til afhøring på Station Bellahøj. Han er siden blevet sigtet for - som ansvarlig på netmediet Newspeek - at have delt en video, hvor man ser drabet en skandinavisk kvinde i Marokko i december.

Her mistede både en dansk og en norsk kvinde livet i et terrorangreb.

Flere anholdt

Anholdelsen af Jeppe Juhl skete som led i en koordineret aktion af både Midt- og Vestjællands Politi og Københavns Politi.

På Twitter skriver Københavns Politi, at de har anholdt tre for at have delt drabsvideoen.

Politiet har ingen kommentarer til de tre konkrete sager, men de opfordrer på det kraftigste andre til ikke at gøre det samme.

- Det er strafbart og kan have store konsekvenser for ofre og efterladte, skriver de.

I en koordineret aktion med Midt- og Vestsjællands Politi har vi i dag anholdt tre for at have delt drabsvideoen fra Marokko. Vi opfordrer på det kraftigste til ikke at dele videoer som denne. Det er strafbart og kan have store konsekvenser for ofre og efterladte #politidk — Københavns Politi (@KobenhavnPoliti) May 8, 2019

Nægter sig skyldig

Jeppe Juhl nægter sig skyldig og siger til TV 2, at han hverken har delt eller set videoen.

- Jeg kunne aldrig finde på at dele den, linke til den eller se den, så jeg var fuldstændig i chok, da fire betjente bankede på min dør i morges, siger han.

Tror du, sigtelsen får betydning for din valgkamp?

- Jeg tror ikke, det skader min valgkamp.

Frygter for valgkampen

Nye Borgerliges formand, Pernille Vermund, mener, at sigtelsen er en "åbenlys fejl".

- Jeg er rimelig rystet over, at man tager en politisk spidskandidat med på den måde for noget, der, så vidt jeg kan forstå, er en fejltagelse.

Gør det en forskel, om man er politisk spidskandidat eller ej?

- Jeg synes faktisk ikke, at det er lige meget, når vi er på førstedagen i en valgkamp, og man må overlade sin computer med alt dens indhold til politiet. Jeg håber, at de hurtigt får afleveret tingene tilbage, og at Jeppe får lov at arbejde videre på fuldt gear. Men jeg kan godt frygte, at vi kommer på en anden side af en valgkamp.

Delt over hele landet

TV 2 har tidligere kunnet fortælle, at videoen er blevet delt over hele landet.

- Vi har meldinger om, at 10-15 kommuner over hele landet oplever, at denne her video deles blandt børn og unge, lød det i januar fra formanden for samarbejdet mellem skoler, sociale myndigheder og politi, SSP, Benny Husted.

Dengang understregede han, at det både er ulovligt at efterspørge og videregive videoen.